
[bookmark: _GoBack]На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] након спроведеног испитног поступка контроле законитости и правилности рада Републичког геодетског завода, покренутог по притужби АА Заштитник грађана је сачинио следећи [1:  „Сл. гласник РС“, бр. 98/06 и 115/21;]  [2:  „Сл. гласник РС“, бр. 105/2021] 


ИЗВЕШТАЈ СА ПРЕПОРУКАМА


Заштитник грађана је 20. септембра 2023. године примио нову притужбу АА којом се прецизира да се притужба односи на немогућност успостављања комуникације са Републичким геодетским заводом поводом жалбених поступака који су у току, односно на непоступање и неодговарање Републичког геодетског завода на његове дописе и ургенције.
Наиме, притужилац наводи, а из приложене документације произилази да се притужилац обратио Републичком геодетском заводу ургенцијама за решавање жалби у предметима број 952-…/2022 и број 952-…/2022. Надаље се истиче да су ургенције упућене 25. јула 2022. године и 19. децембра 2022. године, путем поште, као и 25. јануара и 31. јануара 2023. године електронским путем, али да Републички геодетски завод није одговорио на исте, односно обавестио притужиоца о самом току поступка.
Поступајући по притужби, Заштитник грађана је Закључком дел. бр. 25267 од 3. октобра 2023. године покренуо испитни поступак оцене законитости и правилности рада Републичког геодетског завода и затражио изјашњење о основаности навода из притужбе.

Републички геодетски завод – Сектор за правне послове је актом 06 број 07-1671/2023 од 25. октобра 2023. године известио Заштитника грађана да су акти овог органа прослеђени Одељењу за другостепени поступак на изјашњење, те да ће Заштитник грађана бити обавештен о даљем поступању по добијању траженог изјашњења.
Након захтева Заштитника грађана за додатним изјашњењем, Сектор за правне послове Републичког геодетског завода је актом 06 број 07-1671/2023 од 10. јануара 2024. године обавестио Заштитника грађана да је поводом ургенција које је притужилац упутио Републичком геодетском заводу за доношење одлука у предметима по жалбама број 952-…/2022 и 952-…/2022 са молбом за достављање обавештења о поступању по истима, притужиоцу одговорено актом број 952-…/2022; 952-…/2022 од 15. новембра 2023. године. Такође је наведено да је притужилац 12. октобра 2022. године Сектору за правне послове упутио и захтев за увид у списе датих предмета, као и да му је по истом одговорено актом број 952-…/2022 од 1. новембра 2022. године.
Приложеним обавештењем Сектора за правне послове Републичког геодетског завода 06 број 952-…/2022 и 952-…/2022 од 15. новембра 2023. године које је упућено притужиоцу, притужилац је обавештен да се решавање другостепених предмета одвија редом којим су и формирани, да се у року од два месеца решавају предмети по жалбама и ванредним правним лековима на решења донета у поступцима покренутим доставом од стране обвезника у смислу Закона о поступку уписа у катастар непокретности и водова, док се у погледу осталих предмета тренутно решавају предмети из 2018. године. Изнета је напомена да је до кашњења у решавању дошло услед несавладивог прилива предмета у протеклом периоду, као и да се настављају улагати напори на даљем смањењу заостатка. С тим у вези, наведено је како се у конкретном случају не ради о предмету из система Е-шалтера, те нема места примени Закона о поступку уписа у катастар непокретности и водова из 2018. године, већ ће се по предметним жалбама поступити када се стекну услови.

* * *

Чланом 58. Устава Републике Србије[footnoteRef:3] јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. [3:  „Сл. гласник РС“, бр. 98/06 и 115/21.] 


Сходно члану 9. став 1 . и 2. Закона о општем управном поступку[footnoteRef:4] и начелу делотворности и економичности управног поступка, орган је дужан да странкама омогући да успешно и целовито остваре и заштите права и правне интересе. Поступак се води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања. [4:  „Сл. гласник РС", бр. 18/2016, 95/2018 - аутентично тумачење и 2/2023 - одлука УС.] 


Чланом 174. истог закона прописано је да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Истовремено и Законом о поступку уписа у катастар непокретности и катастар инфраструктуре је прописано да је Завод дужан да одлучи по жалби најкасније у року од 60 дана од дана предаје уредне жалбе.[footnoteRef:5] [5:  Члан 44. став 1. Закона о поступку уписа у катастар непокретности и катастар инфраструктуре ("Сл. гласник РС", бр. 41/2018, 95/2018, 31/2019, 15/2020 и 92/2023)] 


Према принципима добре управе органи јавне власти и јавни службеници увек делују у оквиру и на основу устава, закона и других прописа и примењују правила и поступке прописане важећим прописима. Органи јавне власти и јавни службеници су дужни да у свакој прилици поштују принцип једнакости грађана пред законом, односно да поступају једнако према свим грађанима који су у истој правној и фактичкој ситуацији, а посебно када решавају о захтевима грађана и доносе одлуке.

Органи јавне власти и јавни службеници се старају да се одлука по сваком захтеву или притужби донесе у разумном року, без одлагања, а у сваком случају најкасније у законом предвиђеном року. Исто правило се примењује и за одговоре на дописе грађана. Ако због сложености поступка, односно питања која су покренута, одлуку није могуће донети у року од два месеца, орган јавне власти, односно јавни службеник ће о томе обавезно обавестити грађанина и предузети све што је у његовој моћи да се одлука донесе што пре. У том случају, и ако грађанин прихвати разлоге и одлучи да одмах не искористи расположива правна средства због „ћутања управе“, одлука ће бити донета и грађанин о њој обавештен у најкраћем могућем року.

Органи јавне власти и јавни службеници, када околности налажу, на погодан начин обавештавају грађане о току поступка, начину на који се поступак води и начину остваривања њихових права и интереса.

* * *


Сагледавајући наведене прописе и податке до којих се дошло током спроведеног поступка контроле правилности и законитости рада Републичког геодетског завода, Заштитник грађана констатује да Републички геодетски завод није у разумном року одговорио притужиоцу на поднете ургенције за обавештавање о одлучивању по поднетим жалбама, већ је одговор упутио тек након годину и по дана од подношења прве ургенције и након покретања поступка од стране Заштитника грађана. Републички геодетски завод је на тај начин повредио принципе добре управе, а на штету права и правних интереса подносиоца притужбе. 

Имајући у виду већ дугогодишњи проблем неблаговременог решавања по жалбама поднетим Републичком геодетском заводу, као и незадовољство грађана исказано у бројним притужбама упућеним Заштитнику грађана, овај орган сматра да Републички геодетски завод мора да уложи напоре у циљу повећања транспарентности свог рада тако што ће грађане који му се обраћају благовремено известити о разлозима због којих одлуку по жалби није могуће донети у законском року. Неупућивање одговора грађанима на њихове апеле и ургенције, заједно се вишегодишњим нерешавањем поднетих жалби, код грађана ствара оправдано незадовољство и неповерење у рад Републичког геодетског завода. 

У том погледу, Заштитник грађана подсећа и да је у Извештају са препорукама дел. број 30351 од 6. децембра 2022. године Републичком геодетском заводу указано да редослед поступања по заосталим предметима учини доступним странкама у поступку, као и лицима која су заинтересована за њихов исход. С тим у вези, с обзиром да и даље постоји заостатак у раду по жалбама, произилази да је неопходно да у таквој ситуацији рад Републичког геодетског завода буде посебно транспарентан и доступан грађанима, а што се делимично може обезбедити правовременим обавештавањем грађана о разлозима неодлучивања у законском року.

Истовремено, из обавештења упућеног притужиоцу овим поводом, произилази да Републички геодетски завод и даље прибегава пракси да се у другостепеном поступку законски рок за решавање по жалбама поштује само код предмета покренутих доставом од стране обвезника, иако је Заштитник грађана већ упутио препоруке Републичком геодетском заводу тим поводом. С тим у вези, Заштитник грађана указује да је организација начина рада на уштрб права појединих грађана и њихово довођење у неравноправан положај противно принципима добре управе и правилима поступка и не представља правичан начин решавања проблема са великим бројем предмета, те још једном подсећа да се на овај начин неосновано прави разлика у поступању и у неповољнији положај стављају грађани чији предмети нису формирани доставом обвезника.

Заштитник грађана је свестан и упознат са свим потешкоћама са којима се сусреће Републички геодетски завод у свом раду, заједно са свом одговорношћу које тај орган има. У том погледу, Заштитник грађана поздравља све напоре које улаже Републички геодетски завод а након упућеног Извештаја са препорукама Заштитника грађана дел. број 30351 од 6. децембра 2022. године, како би подизањем кадровских капацитета обезбедио ефикасно обављање послова из своје надлежности. Међутим, имајући у виду протек времена, као и чињеницу да и даље постоји превелики број заосталих предмета и недостатак кадровских капацитета, при чему се грађанима не упућују образложени одговори на њихове дописе и ургенције, Заштитник грађана указује да ови проблеми не могу бити стално оправдање за даље одлагање извршавања раније насталих обавеза, односно изостанак доследног примењивања законских одредаба који регулишу поступање другостепеног органа по жалби, као и поштовање основних принципа добре управе. 

Заштитник грађана подсећа да непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, у правном систему ствара правну несигурност, а код грађана оправдану сумњу у благовремен, ефикасан и непристрасан рад органа управе и његових запослених, ограничавајући и њихова права на располагање сопственом имовином. 

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке:

Потребно је да Републички геодетски завод сачини типско обавештење сходно принципима добре управе и начелу једнакости, којим ће грађане обавештавати о разлозима због којих одлуку у жалбеном поступку није могуће донети у законском року.
Потребно је да Републички геодетски завод, без одлагања, предузме све што је у његовој моћи како би се одлука и у предметима по жалбама притужиоца[footnoteRef:6] донела што пре. [6: ] 

Потребно је да Републички геодетски завод у свом будућем раду приликом решавања предмета по жалбама поштује принцип једнакости грађана пред законом, као и да благовремено обавештава грађане о току поступка и начину на који се поступак води.

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.


Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

	ЗАМЕНИЦА ЗАШТИТНИКА ГРАЂАНА

	


	др Наташа Тањевић





Доставити:
- Републичком геодетском заводу;
- подносиоцу притужбе;
- у списе предмета.

